Ↄsoafoɔ a ɔhwɛ Amanebɔ ho nsɛnsɛm so, Kojo Oppong Nkrumah ada no adi sɛ aban no ahyɛ nhyehyɛeɛ a ɔpɛ sɛ ɔde kra fangoo a ne boɔ yɛ fo de ba Ghana dwaman soɔ no ase. Ↄsoafoɔ yi daa anisoadehunu yi ai berɛ a na ɔne Evans Mensah rekasa wɔ PM Express Dwumadie so.
Ↄkyerɛ mu a, Adwumakuo a ɛhwɛ Fangoo nsɛmsɛm so wɔ ɔman yi mu (NPA) ne Asoɛeɛ a ɛhwɛ Ahoɔdensɛm soɔ no bɛma yɛn nkyerɛkyerɛmu wɔ fangoo no kra nsɛnsɛm ho nna a ɛdi yɛn anim no mu.
Ↄkyerɛɛ sɛ, Asoɛeɛ a ɛhyɛ Ahoɔdensɛm so no ahyɛ aseɛ ne nnipa akukudam ne nnwumakuo akɛseɛ binom rekasa afa akwan a yɛn nsa bɛfa so aka fangoo no bi ho.
Ne nkasaeɛ mu no, ɔkyerɛɛ sɛ sɛdeɛ Ↄmanpanin Kuffour berɛ so wɔtumi ne Nigeria foɔ ne Sahara foɔ ka bɔɔ mu dii dwuma yi maa ahotɔ baeɛ no, saa nhyehyɛeɛ no ara na saa berɛ yi wɔde agu akwan mu a wɔahyɛ ɛho dwumadie ase mpo.
Ↄkaa sɛ: “Mereka sɛ, dwumadie no ahyɛ aseɛ dada, na mepɛ sɛ wɔn ankasa de ɛmu nkyerɛkyerɛmu bɛto dwa. Mempɛ sɛ mɛsi deɛ wɔn a wɔhwɛ saa fa no so rebɛyɛ no ho kwan. Yɛreyɛ nhyehyɛeɛ ama wɔn nyinaa de wɔn nsɛm abɛto dwa, na m’ani da kwan sɛ NPA ne Asoɛeɛ a ɛhwɛ Ahoɔdensɛm so no bɛnya kwan de nkyerɛkyerɛmu aba. Asɛmmisa biara a ɛfa ho no, mobɛtumi de aba saa berɛ no mu.”
Ↄsoafoɔ yi nsɛm yi baa ɛda a ɛdi Ↄmampanin Akufo-Addo nkaebɔ a ɔde bɛtoo dwa sɛ aban no reyɛ sɛdeɛ ɛbɛyɛ a yɛbɛtumi anya fangoo a yɛbɛtumi de yɛn ho ato so na ɛbɛba berɛ biara na ne boɔ nso wɔ fam aba Ghana dwaman so no akyi.
Sɛ saa nhyehyɛeɛ yi yɛ yie a, wɔn ani da kwan sɛ ɛbɛma fangoo boɔ a ɛregye nsamu wɔ ɔman yi mu no agyina kakra.
Mprempen yi ara no fangoo ahodoɔ no boɔ yɛ GHȼ 18 ne GHȼ 23 leta baako, a na kane boɔ no yɛ GHȼ 15 ne GHȼ 19 leta baako. Nhwehwɛmu kyerɛ sɛ fangoo nnwuma no bi de saa boɔ yi atoto wɔn mfidie so dada.
Wɔn a wɔde fangoo di dwuma no retwa agyaadwo wɔ fangoo boɔ a ɛkɔ soro wɔ dwaman soɔ a ama no aka edwadie na ama abrabɔ mu ayɛ den wɔ ɔman yi mu no ho.
